
CONSILIUL LOCAL AL MUNICIPIULUI TIMIȘOARA

DIRECȚIA DE ASISTENȚĂ SOCIALĂ A MUNICIPIULUI TIMIȘOARA

SERVICIUL BENEFICII SOCIALE
,,În slujba oamenilor”


Nr. 12034/24.09.2018
RAPORT DE SPECIALITATE

privind angajarea asistenților personali ai copiilor sau persoanelor adulte încadrate în grad de handicap grav cu asistent personal din municipiul Timișoara

Prin H.C.L.M.T. nr. 218/27.06.2017 s-a înființat Direcția de Asistență Socială a Municipiului Timișoara și s-a aprobat Organigrama și Statul de funcții pentru aceasta.

Prin H.C.L.M.T. nr. 291/22.05.2018 s-a modificat și aprobat Organigrama, Statul de funcții și Regulamentul de organizare și funcționare ale Direcției de Asistență Socială a Municipiului Timișoara, precum și regulamentele de organizare și funcționare ale serviciilor sociale furnizate.  În cadrul Serviciului Beneficii Sociale s-a înființat Compartimentul Plăți/ Indemnizații/ Asistenți personali.

Prin H.C.L.M.T. nr. 350/06.07.2018 s-a modificat și aprobat Regulamentul de organizare și funcționare al Direcției de Asistență Socială a Municipiului Timișoara.

Conform art. 35 din Legea nr. 448/2006 privind protecția și promovarea drepturilor persoanelor cu handicap grav, republicată, cu modificările și completările ulterioare:

”(1) Persoana adultă cu handicap grav are dreptul la un asistent personal, în baza evaluării sociopsihomedicale.

(2) Copilul cu handicap grav are dreptul la un asistent personal.”

În art. 36 din aceeași lege se prevede:

”(1) Poate fi încadrată cu contract individual de muncă în funcția de asistent personal persoana care îndeplinește următoarele condiții:

a) are vârsta minimă de 18 ani împliniți;

b) nu a fost condamnată pentru săvârșirea unei infracțiuni care ar face-o incompatibilă cu exercitarea ocupației de asistent personal;

c) are capacitate deplină de exercițiu;

d) are o stare de sănătate corespunzătoare, atestată de medicul de familie sau pe baza unui examen medical de specialitate;

e) a absolvit cel puțin cursurile învățământului general obligatoriu, cu excepția rudelor și afinilor până la gradul al IV-lea inclusiv ale persoanei cu handicap grav, precum și cu excepția soțului sau soției, după caz; în situații excepționale, la propunerea asistentului social din cadrul aparatului propriu al consiliului local înb a cărui rază teritorială își are domiciliul sau reședința persoana care urmează să îndeplinească funcția de asistent personal, Autoritatea Națională pentru Persoanele cu Handicap poate aproba derogarea de la îndeplinirea condițiilor de studii și în cazul altor persoane.

(2) Nu pot deține calitatea de asistent personal persoanele care beneficiază de concediu pentru creșterea copilului în vârstă de până la 2 ani sau, în cazul copilului cu handicap, de până la 7 ani.”

În conformitate cu prevederile art. 83 lit. g) din Legea nr. 53/2003 – Codul Muncii, contractul individual de muncă poate fi încheiat pentru o durată determinată pentru angajarea pensionarilor care, în condițiile legii, pot cumula pensia cu salariul. Art. 84 alin. (1) din Codul Muncii prevede: ”Contractul individual de muncă pe durată determinată nu poate fi încheiat pe o perioadă mai mare de 36 de luni”. 

Art. 82 prevede: 

”(1) [...], angajatorii au posibilitatea de a angaja, în cazurile și în condițiile prezentului cod, personal salariat cu contract individual de muncă pe durată determinată.
[...](4) Între aceleași părți se pot încheia succesiv cel mult 3 contracte individuale de muncă pe durată determinată.
(5) Contractele individuale de muncă pe durată determinată încheiate în termen de 3 luni de la încetarea unui contract de muncă pe durată determinată sunt considerate contracte succesive și nu pot avea o durată mai mare de 12 luni fiecare.”

Art. 25 din din H.G. nr. 268/2007 pentru aprobarea Normelor Metodologice de aplicare a Legii nr.448/2006 privind protecția și promovarea drepturilor persoanelor cu handicap
(1) Pentru a fi încadrată ca asistent personal, persoana respectivă se va prezenta la primăria localităţii de domiciliu sau de reşedinţă a persoanei cu handicap grav şi va depune un dosar conţinând următoarele documente:

a) cerere de angajare;
b) copie de pe actele de identitate şi de stare civilă;
c) copie de pe actele de studii;
d) cazier judiciar;
e) adeverinţă medicală eliberată de medicul de familie sau de altă unitate sanitară autorizată care să ateste starea de sănătate corespunzătoare;
f) acordul persoanei cu handicap sau, după caz, al reprezentantului legal al acesteia ori al familiei, exprimat în scris, pentru angajare;
g) declaraţie pe propria răspundere că va respecta obligaţiile prevăzute la art. 38 din lege;
h) acordul direcţiei generale de asistenţă socială şi protecţia copilului, exprimat în scris, referitor la opţiunea părinţilor sau reprezentanţilor legali ai copilului cu handicap grav, adulţilor cu handicap grav ori reprezentanţilor legali ai acestora, cu excepţia celor cu handicap vizual grav.
(2) Angajarea asistentului personal se face în maximum 30 de zile de la depunerea dosarului cu documentele prevăzute. În această perioadă, primăria localităţii de domiciliu sau de reşedinţă a persoanei cu handicap grav face demersurile necesare în vederea efectuării anchetei sociale la domiciliul sau reşedinţa persoanei care doreşte să se angajeze ca asistent personal.
(3) Dacă ancheta socială se finalizează cu recomandarea în vederea angajării, asistentului personal i se întocmesc contractul de muncă şi actul adiţional la acesta referitor la respectarea prevederilor art. 38 lit. b) din lege.
Având în vedere cele prezentate mai sus, motivăm necesitatea aprobării condițiilor de angajare a asistenților personali ai copiilor sau persoanelor adulte încadrate în grad de handicap grav cu asistent personal, conform Legii nr. 448 privind protecția și promovarea drepturilor persoanelor cu handicap grav, republicată, cu modificările și completările ulterioare, din Municipiul Timișoara.

Raportat la cele invocate,

PROPUNEM:
Aprobarea condițiilor de angajare a asistenților personali ai copiilor sau persoanelor adulte încadrate în grad de handicap grav cu asistent personal, conform Legii nr. 448 privind protecția și promovarea drepturilor persoanelor cu handicap grav, republicată, cu modificările și completările ulterioare, din Municipiul Timișoara, prevăzute în Anexă.
Director General Adjunct,





Șef Serviciu Beneficii Sociale,

  Jr. Rodica Surducan



                            Gabriela-Cristina Curuț 
*Sediu administrativ: Str. Ioan Plavoșin, Nr. 21 Tel: 0356/416050 Fax: 0356/416049 

Sediu social: Bulevardul Regele Carol I, nr.10 Tel/fax 0256/220583
e-mail: asistentasocialatm@gmail.com

